สรุปภาวะตลาดต่างประเทศ ประจำวันที่ 25 เม.ย. 2566
สรุปภาวะตลาดต่างประเทศ ประจำวันที่ 25 เม.ย. 2566
สรุปภาวะตลาดต่างประเทศ ประจำวันที่ 25 เม.ย. 2566
26 เม.ย. 2566

ดัชนีดาวโจนส์ตลาดหุ้นนิวยอร์กปิดร่วงลงกว่า 300 จุดในวันอังคาร (25 เม.ย.) เนื่องจากนักลงทุนวิตกกังวลเกี่ยวกับภาวะเศรษฐกิจชะลอตัว หลังจากบริษัทจดทะเบียนรายใหญ่ซึ่งรวมถึงยูไนเต็ด พาร์เซล เซอร์วิส (ยูพีเอส) รายงานผลประกอบการที่อ่อนแอ นอกจากนี้ นักลงทุนยังกังวลเกี่ยวกับเสถียรภาพในภาคธนาคาร หลังมีรายงานว่าลูกค้าแห่ถอนเงินจำนวนมากออกจากธนาคารเฟิร์สท์ รีพับลิก แบงก์
ดัชนีเฉลี่ยอุตสาหกรรมดาวโจนส์ปิดที่ 33,530.83 จุด ร่วงลง 344.57 จุด หรือ -1.02%, ดัชนี S&amp;P500 ปิดที่ 4,071.63 จุด ลดลง 65.41 จุด หรือ -1.58% และดัชนี Nasdaq ปิดที่ 11,799.16 จุด ร่วงลง 238.05 จุด หรือ -1.98%
ตลาดหุ้นยุโรปปิดลดลงในวันอังคาร (25 เม.ย.) ขณะที่ตลาดหุ้นสเปนร่วงลงหนักที่สุดในรอบ 1 เดือน โดยหุ้นธนาคารซานทานแดร์นำหุ้นกลุ่มธนาคารอื่น ๆ ร่วงลง ท่ามกลางการเปิดเผยผลประกอบการที่น่าผิดหวังของกลุ่มธนาคาร แต่การคาดการณ์แนวโน้มที่สดใสของบริษัทโนวาร์ติสได้ช่วยหนุนหุ้นกลุ่มเฮลท์แคร์
ทั้งนี้ ดัชนี STOXX 600 ปิดที่ 467.08 จุด ลดลง 1.89 จุด หรือ -0.40%
ดัชนี CAC-40 ตลาดหุ้นฝรั่งเศสปิดที่ 7,531.61 จุด ลดลง 42.25 จุด หรือ -0.56%, ดัชนี DAX ตลาดหุ้นเยอรมนีปิดที่ 15,872.13 จุด เพิ่มขึ้น 8.18 จุด หรือ +0.05% และดัชนี FTSE 100 ตลาดหุ้นลอนดอนปิดที่ 7,891.13 จุด ลดลง 21.07 จุด หรือ -0.27%
ตลาดหุ้นลอนดอนปิดลดลงในวันอังคาร (25 เม.ย.) โดยหุ้นที่เกี่ยวกับสินค้าโภคภัณฑ์ถ่วงตลาดลง แต่นักลงทุนพากันเข้าซื้อหุ้นวิทเบรด (Whitbread) ซึ่งทำธุรกิจโรงแรมและร้านอาหาร หลังบริษัทประกาศเพิ่มการจ่ายเงินปันผล
ทั้งนี้ ดัชนี FTSE 100 ตลาดหุ้นลอนดอนปิดที่ 7,891.13 จุด ลดลง 21.07 จุด, -0.27%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันอังคาร (25 เม.ย.) โดยตลาดถูกกดดันจากความกังวลเกี่ยวกับเศรษฐกิจชะลอตัว, การแข็งค่าของดอลลาร์ และความกังวลเกี่ยวกับผลกระทบจากการปรับขึ้นอัตราดอกเบี้ยของธนาคารกลางหลายแห่ง
ทั้งนี้ สัญญาน้ำมันดิบ WTI ส่งมอบเดือนมิ.ย.ร่วงลง 1.69 ดอลลาร์ หรือ 2.2% ปิดที่ 77.07 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ลดลง 1.96 ดอลลาร์ หรือ 2.4% ปิดที่ 80.77 ดอลลาร์/บาร์เรล
สัญญาทองคำตลาดนิวยอร์กปิดบวกในวันอังคาร (25 เม.ย.) โดยสัญญาทองคำปรับตัวขึ้นติดต่อกันวันที่ 2 และกลับมายืนเหนือระดับ 2,000 ดอลลาร์ได้อีกครั้ง เนื่องจากการร่วงลงของอัตราผลตอบแทนพันธบัตรสหรัฐเป็นปัจจัยหนุนตลาด
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 4.7 ดอลลาร์ หรือ 0.24% ปิดที่ระดับ  2,004.50 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 42.90 เซนต์ หรือ 1.69% ปิดที่ 24.882 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 0.50 ดอลลาร์ หรือ 0.05% ปิดที่ 1,098.20 ดอลลาร์/ออนซ์
สัญญาพัลลาเดียมส่งมอบเดือนมิ.ย.ดิ่งลง 53.50 ดอลลาร์ หรือ 3.5% ปิดที่ 1,480.90 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (25 เม.ย.) เนื่องจากนักลงทุนพากันเข้าซื้อดอลลาร์ในฐานะสกุลเงินปลอดภัย ท่ามกลางความกังวลเกี่ยวกับวิกฤตในภาคธนาคารของสหรัฐ
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.51% แตะที่ระดับ 101.8678
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0971 ดอลลาร์ จากระดับ 1.1045 ในวันจันทร์ (24 เม.ย.) ขณะที่เงินปอนด์อ่อนค่าลงสู่ระดับ 1.2406 ดอลลาร์ จากระดับ 1.2482 ดอลลาร์
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 133.6010 เยน จากระดับ 134.29 เยนในวันจันทร์ แต่แข็งค่าเมื่อเทียบกับฟรังก์สวิส ที่ระดับ 0.8920 ฟรังก์ จากระดับ 0.8880 ฟรังก์, แข็งค่าเมื่อเทียบกับดอลลาร์แคนาดา ที่ระดับ 1.3643 ดอลลาร์แคนาดา จากระดับ 1.3539 ดอลลาร์แคนาดา และแข็งค่าเมื่อเทียบกับโครนาสวีเดน ที่ระดับ 10.3205 โครนาสวีเดน จากระดับ 10.2489 โครนาสวีเดน
ตลาดหุ้นออสเตรเลียปิดทำการวานนี้ (25 เม.ย.) เนื่องในวันหยุดประจำชาติ
ตลาดหุ้นอินโดนีเซียปิดทำการวานนี้ (25 เม.ย.) เนื่องในวันหยุดประจำชาติ